“โควิด” ล้อมกรุง! พบผู้ติดเชื้อเพิ่ม 3 จ. “สมุทรปราการ-อยุธยา-นครปฐม” รวม 6 ราย
"โควิด" ล้อมกรุง! พบผู้ติดเชื้อเพิ่ม 3 จ. "สมุทรปราการ-อยุธยา-นครปฐม" รวม 6 ราย
"โควิด" ล้อมกรุง! พบผู้ติดเชื้อเพิ่ม 3 จ. "สมุทรปราการ-อยุธยา-นครปฐม" รวม 6 ราย
20 ธ.ค. 2563

ผู้สื่อข่าวรายงานว่า จากกรณีพบผู้ติดเชื้อโควิด-19 ในตลาดกลางกุ้ง จ.สมุทรสาคร ตั้งแต่วันที่ 17 ธ.ค.63 จนถึงวันนี้ (21 ธ.ค.)​ พบผู้ติดเชื้อรวมแล้วกว่า 600 ราย โดยส่วนใหญ่เป็นกลุ่มแรงงานต่างด้าว ส่งผลให้หลายจังหวัดดำเนินการตรวจคัดกรองเชิงรุก
ล่าสุดวันนี้ที่จังหวัดสมุทรปราการ นายวันชัย คงเกษม ผู้ว่าราชการจังหวัด เปิดเผยว่า ขณะนี้มีการตรวจพบผู้ติดเชื้อโควิด 3 ราย ได้นำผู้สัมผัสใกล้ชิด 11 ราย ที่มีความเสี่ยงสูง รักษาในโรงพยาบาลแล้ว ผลออกมาเป็นลบ มีประวัติไปสมุทรสาคร
สำหรับผู้ติดเชื้อ 3 ราย แบ่งเป็นชาวไทย 2 ราย และชาวลาว 1 ราย โดยชาวลาวไปทำงานเกี่ยวข้องที่ จ.สมุทรสาคร ทั้งนี้ ได้ตรวจสอบกลุ่มเสี่ยงชาวลาว ไปแล้ว 23 คน ผลเป็นลบ 22 คน ส่วนอีก 1 คนรอผลวันนี้
ขณะที่เพจ “งานประชาสัมพันธ์ สสจ อยุธยา” รายงานว่า สาธารณสุขจังหวัดพระนครศรีอยุธยา พบผู้ป่วยติดเชื้อโควิด-19 ไม่มีอาการ จำนวน 1 ราย เป็นหญิงไทย เดินทางกลับมาจากการไปทำงานที่ร้านเสริมสวย ใน จ.เชียงใหม่
ไทม์ไลน์การติดเชื้อ
วันที่ 16 ธันวาคม 2563 โดยสารมากับรถยนต์บัสสองชั้น ท่าตอน-กรุงเทพมหานคร นั่งมาชั้นล่าง มาด้วยกัน 3 คน ผู้ป่วยสวมหน้ากากตลอดเวลา
วันที่ 17 ธันวาคม 2563เวลาประมาณ 05.00 น.เดินทางถึงจังหวัดพระนครศรีอยุธยา ลงรถที่บริเวณต่างระดับบางปะอินถนนสายเอเชีย นั่งวินรถจักรยานยนต์ กลับบ้านพัก ในอ.บางปะอิน
วันที่ 18 ธันวาคม 2563 เวลาประมาณ 10.30 น. นั่งท้ายรถยนต์กระบะ เดินทางมาตรวจ หาเชื้อไวรัสโควิด 19 ที่โรงพยาบาลบางปะอิน
วันที่ 19 ธันวาคม 2563 เวลาประมาณ 08.00 น. ไปเดินซื้อของที่ตลาดเช้า (ตลาดหมู่บ้านศรีทอง) อ.บางปะอิน วันเดียวกันทราบผลตรวจพบติดเชื้อไวรัสโควิด-19 ไม่มีอาการ และเข้ารับการรักษาตัวทันทีที่โรงพยาบาล
ทีมสอบสวนโรคติดต่อและหน่วยงานที่เกี่ยวข้องดำเนินการควบคุมโรคทันที เพื่อค้นหาผู้สัมผัสที่เดินทางโดยสารมากับรถยนต์บัสคันเดียวกัน และสถานที่ผู้ป่วยทำงาน ใน อ.แม่อาย จงเชียงใหม่ ค้นหาผู้สัมผัสในชุมชน และค้นหาวินจักรยานยนต์รับจ้าง ส่งตรวจหาเชื้อโควิด19 ผู้สัมผัสเสี่ยงสูง 10 ราย เจ้าหน้าที่สาธารณสุข อ.บางปะอิน ได้เข้าทำลายเชื้อในที่พักของผู้ป่วย
หากประชาชนที่เดินทางไปตามสถานที่เสี่ยงตามไทม์ไลน์ หรือเกี่ยวข้องกับผู้ป่วยดังกล่าว สามารถ ติดต่อสอบถาม หรือของรับการตรวจหาเชื้อไวรัสโควิด19 ได้ทันที ขอให้ประชาชนอย่าประมาท สวมหน้ากากผ้า หรือ หน้ากากอนามัย ล้างมือบ่อยๆ รักษาระยะห่างหลีกเลี่ยงแออัด

นอกจากนี้ยังมีรายงานว่า ที่จังหวัดนครปฐม สำนักงานสาธารณสุขจังหวัด ประกาศแจ้งผลการตรวจกลุ่มผู้มีประวัติสัมผัสโรคจากตลาดกุ้ง​มหาชัย จังหวัดนครปฐม จำนวน 158 ราย​ พบว่าติดเชื้อ ​2​ ราย
โดยทีมเฝ้าระวังสอบสวนเคลื่อนที่เร็ว (Surveillance and Rapid Response Team หรือ SRRT) ซึ่งเป็นทีมงานประจําหน่วยงานสาธารณสุขที่เฝ้าระวังโรคติดต่อที่แพร่ระบาดได้รวดเร็ว รุนแรงโดยการสอบสวนโรคอย่างมีประสิทธิภาพ กำลังเร่งสอบสวนโรค​ และติดตามผู้สัมผัสที่มีความเสี่ยง​ หากได้ความคืบหน้าจะรายงานให้ทราบต่อไป